钦定古今图书集成/明伦汇编/氏族典/第274卷 > 王祎
## 钦定古今图书集成/明伦汇编/氏族典/第274卷 > 王祎

按《明外史王祎传﹕》：“祎字子充，义乌人。幼敏慧，长以文
章名。太祖取婺州，召见，用为中书分省掾史。太祖创
礼贤馆，李文忠荐祎，召置馆中，旋授江南儒学提举
校理。父忧归，服阕，除侍礼郎，寻掌起居注。已命同知
南康府事。居官有惠政。太祖将即大位，召还议礼。坐
事忤旨，出为漳州府通判。修《元史》，命祎为总裁。书成”，
擢翰林待制、同知制诰。坐失朝，降编修。洪武五年，太
祖既平蜀，议招谕云南。会北平送云南使者苏成至，
乃元梁王把匝剌瓦尔密遣往漠北者，即命祎赍诏
偕往。至则谕王以祸福。王未决，而元嗣君遣使脱脱
征饷，胁王以危言，必欲杀祎。王匿祎民间。脱脱诮让
王，王不得已出祎见之。脱脱欲屈祎，祎叱之，遂遇害。